– Η απόφαση για τα δώρα αφορά όλους τους συνταξιούχους – Με μια αίτηση οι συνταξιούχοι μπορούν να διεκδικήσουν ποσά από το 2015 – Αναλυτικά πως πρέπει να κινηθούν όσοι θέλουν να πάρουν πίσω τα χρήματά τους – Πλήρη ανατροπή στις συντάξεις φέρνει η απόφαση του δικαστηρίου της Θεσσαλονίκης

Η απόφαση του δικαστηρίου της Θεσσαλονίκης που δικαίωσε συνταξιούχο για τα δώρα που έχουν κοπεί στις κύριες και τις επικουρικές συντάξεις φέρνει πλήρη ανατροπή και ανοίγει τον δρόμο για ανάλογες διεκδικήσεις από όλους τους συνταξιούχους, χωρίς εξαιρέσεις. Η απόφαση παραμένει πολιτική, η κυβέρνηση είναι αυτή που θα πρέπει να αποφασίσει, ωστόσο καλό είναι οι συνταξιούχοι να σπεύσουν στα Ταμεία και με αίτηση να διεκδικήσουν τα χρήματά τους, καθώς τα ποσά για τον κάθε ένα ξεχωριστά είναι χιλιάδες ευρώ.

Η απόφαση του δικαστηρίου της Θεσσαλονίκης δεν σημαίνει ότι θα ανοίξει αυτόματα η… κάνουλα των χρημάτων. Οι συνταξιούχοι θα πρέπει να δώσουν αγώνα καθώς το κόστος για τα Ταμεία και το κράτος είναι τεράστιο. Έχει αποδειχθεί ότι η κυβέρνηση μπορεί να παρακάμψει ακόμη και τις αποφάσεις του ΣτΕ, όπως έγινε με τον νόμο Κατρούγκαλου. Έτσι οι συνταξιούχοι εφόσον δεν έχουν ασκήσει ένδικα μέσα θα πρέπει να σπεύσουν σε πρώτη φάση να κάνουν αιτήσεις προς ΕΦΚΑ και ΕΤΕΑΕΠ έτσι ώστε να “μπλοκάρουν” τυχόν παραγραφή των διεκδικίσεών τους για το δεύτερο εξάμηνο του 2015 (μετά την απόφαση του ΣτΕ) και για το 2016. Καλό είναι η αίτηση να υποβληθεί ως το τέλος του 2018 έτσι ώστε να μην πάρει πολύ χρόνο μέχρι την εκδίκαση της αγωγής που θα πρέπει να ασκήσουν στη συνέχεια.

Στις αιτήσεις οι συνταξιούχοι θα πρέπει να γράψουν ότι ζητούν να διακοπούν οι μειώσεις που έχουν επιβληθεί με τους νόμους 4051 και 4093 στην κύρια και την επικουρική τους σύνταξη και παράλληλα ότι διεκδικούν την αναδρομική επιστροφή των ποσών που αναλογούν από 11/6/2015 με βάση τις αποφάσεις 2287 και 2290/2015 του Συμβουλίου της Επικρατείας.

Προσοχή στον χρόνο υποβολής της αίτησης

Όσοι κάνουν την παραπάνω αίτηση το 2019 χάνουν το δικαίωμα να διεκδικήσουν χρήματα για το 2016, ενώ μπορούν να διεκδικήσουν χρήματα για το 2017, το 2018 και το 2019.

Ποια ποσά μπορούν να διεκδικήσουν οι συνταξιούχοι

Ανάλογα με τους μήνες και το ποσό της σύνταξης (κύριας και επικουρικής) οι συνταξιούχοι διεκδικούν 630 ως και 17.000 ευρώ.